
Nők.

Gozzi Turandotjának első instrukciós mondata olyan erős és váratlan, hogy azonnal érdekelni kezdett, milyen ember lehet, akiről ez a darab szól. „A háttérben Peking városának valamely kapuját látjuk, melynek ormán számtalan vasrúd meredezik, némelyikén egy-egy, a török módi szerint egyetlen hajtincs kivételével kopaszra nyírt, levágott fej virít.” Meglepően modernnek találtam a kora-klasszikus darab hangvételét is.
A cselekmény: Turandot hercegnő nem akar férjhez menni, ezért kérőit próbára teszi. Azokat, akik elbuknak, lefejezteti. Kalaf herceg is megkéri a kezét. A férfigyűlölő lány beleszeret.
Mivel Gozzi Turandotja, ilyen mély hatást tett rám, magától értetődő volt, hogy megismerkedjek Schiller négy évtizeddel később keletkezett, azonos című művével. Azt tűztem ki célul, hogy feltérképezem, miben ábrázolja másképp a címszereplőt Schiller, mint Gozzi. Ehhez a feladathoz mindkét szövegből Turandot első monológját választottam ki, amit szerelmének mond. Ezen a ponton gyökeresen eltér a két darab egymástól. Az foglalkoztat, hogyan lehet interpretálni a szerepet kétféleképpen, a két szerző eltérő Turandot-ábrázolása szerint és szeretném a különbséget gyakorlatban is bemutatni – azaz előadni a két monológot, a közöttük lévő különbségek érzékeltetésére.



